— Пра Язэпа Драздовіча кажуць як пра заснавальніка нацыянальнага гістарычнага жывапісу, — каментуе спадарыня Вольга падборку для першай часткі экспазіцыі. — Цікавасць да мінуўшчыны праяўляецца ўжо ў яго першым апублікаваным творы — вокладцы календара “Нашай нівы” за 1910 год. Надзвычай цікавая для нас і яго мастацкая рэканструкцыя драўлянай абарончай архітэктуры беларускіх гарадоў ранняга сярэднявечча — напрыклад, Мінскага замышча. Захапленне гісторыяй спадарожнічала Драздовічу цягам усяго яго творчага жыцця.